R. Fico, predseda vlády SR: (2008-09-11):
Slovenská republika má pre prípad mimoriadnych udalostí uzatvorené medzivládne dohody so všetkými susednými a ďalšími krajinami. S Chorvátskou republikou má uzatvorenú medzivládnu dohodu o spolupráci a vzájomnej pomoci pri katastrofách z júla 2004. Všeobecne platí princíp, že záchranné práce organizuje a riadi tá strana, na ktorej území k mimoriadnej udalosti došlo a pomáhajúce strany sa podľa vlastných možností zúčastňujú na záchranných prácach. Rovnako moje poďakovanie patrí slovenskému leteckému a zdravotníckemu personálu za nasadenie pri odstraňovaní následkov hroznej havárie, ktorá bola najväčšia takéhoto typu od vzniku Slovenskej republiky. V tejto chvíli môžem zodpovedne vyhlásiť, že všetky orgány a inštitúcie nášho štátu reagovali zodpovedne na vzniknutú situáciu. Chcem sa poďakovať ministrovi zahraničných vecí, ministrovi vnútra, ministrovi zdravotníctva za to, že okamžite, ako sme dostali informáciu o tragédii, sme začali konať. Pripravili sme posádku, pripravili sme povolenia na prelety a vládny špeciál mohol doviezť hneď v prvý deň všetkých tých, ktorí boli schopní takéhoto prevozu na územie Slovenskej republiky. Pri tragédiách našich občanov v zahraničí je organizovanie pomoci zabezpečované ministerstvom zahraničných vecí tak, ako to bolo aj v tomto prípade. Ministerstvo okamžite po prijatí správy zo Zastupiteľského úradu v Záhrebe aktivizovalo krízový štáb a personálne posilnilo Stredisko pomoci a služieb občanom. Pracovníci Zastupiteľského úradu v Záhrebe sa neodkladne osobne dostavili na miesto nešťastia pre potreby zabezpečovania kontaktu s príslušnými miestnymi orgánmi. Mimoriadne dôležitú úlohu zohral policajný pridelenec a jednotlivé zložky patriace pod ministerstvo vnútra. Členovia krízového štábu a pracovníci strediska boli v nepretržitom kontakte so slovenským Zastupiteľským úradom v Záhrebe a zabezpečovali informačný servis príbuzným a verejnosti. Koordinovali postup s ministerstvom zdravotníctva a s ministerstvom vnútra, úzko spolupracovali s Magistrátom mesta Košice a zdravotnou záchrannou službou. Okamžite, po rozhodnutí o vyslaní špeciálu ministerstva vnútra zabezpečili v dotknutých krajinách diplomatické povolenia na prelety. Postupne sa podarilo zabezpečiť zoznamy účastníkov tragédie schopných spiatočnej cesty leteckým špeciálom, išlo o 26 osôb a tiež tých, ktorí boli prevezení do viacerých miestnych nemocníc so zraneniami – 9 osôb. Situácia, vážené dámy a páni, bola o to zložitejšia, že zájazd nebol organizovaný žiadnou cestovnou kanceláriou. Pôvodný zoznam cestujúcich bol zničený a na Slovensku nebola k dispozícii kontaktná osoba disponujúca presným zoznamom účastníkov zájazdu. Nechcem zachádzať do detailov, pretože som videl zábery a informácie, ktoré neboli sprístupnené verejnosti. Môžem len potvrdiť, že identifikácia bola mimoriadne komplikovaná a náročná, ako viete, bude pokračovať na území Slovenskej republiky po tom, ako boli obete prevezené na Slovensko. Pracovníci zastupiteľského úradu v spolupráci s chorvátskymi orgánmi zabezpečili sústredenie a prevoz 26 občanov na letisko v Zadare a následný prevoz do Košíc. Na prevoze sa osobne zúčastnil aj člen vlády, minister zahraničných vecí Slovenskej republiky. 7. – 8. septembra zaznamenali pracovníci Strediska pomoci a služieb občanom okolo 500 telefonických dotazov od príbuzných a známych účastníkov nehody, ktorým poskytovali možný informačný servis. Rovnako aj tím na čele s ministrom zdravotníctva osobne v Chorvátsku prispel k riešeniu následkov havárie. Minister zdravotníctva navštívil postupne všetky zdravotnícke zariadenia, v ktorých sa nachádzali ľudia zranení počas tejto veľkej tragédie. Hneď na druhý deň po udalostiach, v pondelok 8. septembra, sme zvolali mimoriadne zasadnutie vlády, nakoľko rozsah havárie našich spoluobčanov nás oprávňoval udeliť úlohy jednotlivým rezortom a vykonať pietnu spomienku na ľudí, ktorí tragicky zahynuli mimo územia Slovenskej republiky. 24-hodinovým štátnym smútkom sme si uctili pamiatku obetí havárie. Aj na včerajšej schôdzi sa vláda opäť zaoberala predmetnou problematikou. V tomto prípade poskytol informáciu minister zdravotníctva o tom, v akom stave sú ďalší zranení nachádzajúci sa na území Chorvátska v zdravotníckych zariadeniach. Napriek tomu, že pri činnosti slovenských orgánov a inštitúcií som nespozoroval nedostatky, je vhodné ďalej precizovať systémy riešenia krízových situácií, v ktorých dominuje vysoký počet subjektov vstupujúcich do riadenia. Nie je celkom jasné kompetenčné rozhranie a nedostatočnosť informačných a komunikačných tokov.  Toto sú veci, na ktoré sa musíme sústrediť, ak sa máme pripraviť na podobné udalosti, hoci budeme všetci veriť, že k podobným udalostiam v takomto rozsahu už nikdy na Slovensku ani v zahraničí, týkajúcich sa Slovákov, nedôjde. Ďakujem pekne. (Potlesk.)